recursal/SuperWikiNEXT-32B huggingface dataset:
**Alpo Mattila** (17. marraskuuta 1884 Asikkala – 7. tammikuuta 1940 Parikkala) oli suomalainen toimittaja.

Mattila syntyi lampuodin perheeseen. Hän kävi kansakoulun ja opiskeli Lahden yhteiskoulussa. Mattila työskenteli *Työmies*-lehden oikolukijana ja avustajana vuosina 1907–1908, *Raivaajan* toimitussihteerinä ja päätoimittajana vuosina 1908–1912 ja *Kansan Työn* toimituksessa vuosina 1919–1939. Hän oli *Kansan Työn* vastaava toimittaja vuosina 1922–1923 ja 1930–1938. Mattilan pakinoitsijanimimerkkejä lehdessä olivat Topias ja Kallenpoika. Mattila sai valtion sanomalehtimieseläkkeen vuonna 1939.

Sosiaalidemokraatteihin kuulunut Mattila oli Viipurin kaupunginvaltuuston ja useiden kunnallislautakuntien jäsen. Hän toimi Työväen Musiikkiliiton piirijärjestön sihteerinä ja julkaisi raittiusaiheisia kirjasia.

Mattilan puoliso oli kansakoulunopettaja Aino Salmi (1879–1957). Hänen kaksoissisarensa oli kansanedustaja Hulda Salmi.

Lähteet
-------

1. 1 2 3 4  Alpo Mattila.  *Kansan Työ*, 9.1.1940, s. 2.
2. ↑  *Suomen lehdistön historia 6: Hakuteos Kotokulma – Savon Lehti*, s. 329. Kuopio: Kustannuskiila, 1988. ISBN 951-657-240-5.
3. ↑  Valtion sanomalehtimieseläkkeet, Suomen lehdistö : lehdistön ammattilehti, 01.10.1939, nro 10, s. 3, Kansalliskirjaston digitaaliset aineistot
4. ↑  Toimittaja Alpo Mattila kuollut.  *Kansan Lehti*, 10.1.1940, s. 3.
5. ↑  Rantala, Jukka: *Kansakoulunopettajat ja kapina : vuoden 1918 punaisuussyytökset ja opettajan asema paikallisyhteisössä*, s. 44–48. Historiallisia tutkimuksia 214. Helsinki: Suomalaisen Kirjallisuuden Seura, 2002. ISBN 951-74637-3-1. Teoksen verkkoversio (PDF).
Organonikkeliyhdisteet sisältävät hiilen ja nikkelin välisen kovalenttisen sidoksen
**Organonikkeliyhdisteet** ovat organometalliyhdisteitä, jotka sisältävät nikkelin ja hiilen välisen kovalenttisen sidoksen. Organonikkeliyhdisteitä käytetään katalyytteinä ja monet niistä ovat myös tärkeitä välituotteita reaktioissa.

Ominaisuudet ja valmistus
-------------------------

Nikkeli voi esiintyä organometalliyhdisteissään joko hapetusluvulla 0 tai +II. Yksinkertaiset organonikkelit, joissa orgaaninen ryhmä on alkyyli- tai aryyliryhmä eivät ole stabiileja ellei hiilivetyryhmä kykene luovuttamaan π-sidoksella elektroneja nikkelin d-orbitaaleille, esimerkiksi poikkeuksellisen stabiili yksinkertainen organonikkeliyhdiste on bis(trifenyylimetyyli)nikkeli. Sen sijaan esimerkiksi dimetyylinikkeli hajoaa yli –130 °C:n lämpötilassa. Alkyyli- tai aryylinikkeliyhdisteitä voidaan stabiloida, jos nikkeliatomi on koordinoitunut alkyyli- tai aryyliryhmien lisäksi elektroneja luovuttavan ligandin kuten bipyridiinin tai fosfiiniligandin kuten trifenyylifosfiinin.

Bis(syklo-oktadieeni)nikkeli(0) on esimerkki organonikkeliyhdisteestä
Yksinkertaisia alkyylinikkeliyhdisteitä stabiilimpia ovat alkeenien ja alkyynien kanssa muodostuvat yhdisteet, joissa metalli on sitoutunut π-sidoksella yhteen tai useampaan orgaaniseen ligandiin. Stabiileja ovat muun muassa kompleksit 1,5-syklo-oktadieenin ja allyylisten yhdisteiden kanssa esimerkiksi bis(η3-allyyli)nikkeli sekä metalloseeneihin kuuluva nikkeloseeni. Alkeenit ja alkyynit muodostavat kompleksin, jonka haptisuus on 2. Allyyliset kompleksit ovat trihaptisia ja nikkeloseenin syklopentadienyyliligandit ovat pentahaptisia. Organonikkeliyhdisteisiin kuuluu myös nikkelikarbonyyli ja sen johdannaiset.

Eräitä organonikkeliyhdisteitä voidaan valmistaa orgaanisen halogenidin ja nikkelimetallin välisellä reaktiolla. Tyypillisempi tapa on kuitenkin vaihtometallointireaktiot muiden organometalliyhdisteiden kuten Grignard-reagenssien kanssa, jossa nikkelin lähteenä toimii nikkelibromidi, ja ligandinvaihtoreaktio bis(syklo-oktadieeni)nikkeli(0):n tai nikkeliasetoasetonaatin ja alkeenin kanssa.

Nikkelikarbonyyliä ja sen johdannaisia käytetään muun muassa alkeenien isomerointi- ja polymerointikatalyytteinä. Bis(η3-allyyli)nikkeliä käytetään katalyyttinä valmistettaessa butadieenistä syklo-oktatetraeeniä tai bentseeniä

Lähteet
-------

1. 1 2 3  N.N. Greenwood & A. Earnshaw: *Chemistry of the Elements*, s. 1170–1172. 2nd Edition. Butterworth Heinemann, 1997. ISBN 0-7506-3365-4. (englanniksi)
2. 1 2 3 4  D. H. Antonsen & Dayal T. Meshri: *Nickel Compounds, Kirk-Othmer Encyclopedia of Chemical Technology*, John Wiley & Sons, New York, 2005. Viitattu 8.1.2015
3. 1 2 3 4  Keith Lascelles, Lindsay G. Morgan, David Nicholls & Detmar Beyersmann: *Nickel Compounds, Ullmann's Encyclopedia of Industrial Chemistry*, John Wiley & Sons, New York, 2005. Viitattu 8.1.2015
**Raw View**, aiemmin **Photo Raw**, oli suomalainen kuvajournalismia ja dokumentaarista valokuvausta käsittelevä aikakauslehti. Lehden päätoimittaja oli Hannamari Shakya (o.s. Rinne). Lehteä kustansi Soul Creations Oy. Lehden ensimmäinen numero ilmestyi 18. lokakuuta 2007. Lehdestä ilmestyi sekä suomen- että englanninkielinen versio, ja se ilmestyi kolme kertaa vuodessa 160-sivuisena. 

Lehti on palkittu muun muassa Opetusministeriön laatupalkinnolla vuonna 2009. Vuonna 2016 lehti sai Kultin Vuoden laatulehti -palkinnon.

Lehden nimi muuttui marraskuussa 2014 muotoon Raw View, ja samalla se keskittyy taiteellisesta näkökulmasta lähestyviin dokumentaarisiin valokuvaprojekteihin.

Päätoimittaja Shakyan mukaan lehden kohderyhmä ovat valokuvan sisällöstä kiinnostuneet ihmiset jotka saavat kuvista innoitusta, eivät tekniikkaorientoituneet harrastelijat. Se halusi olla myös selvästi elitistinen, ja sen pyrkimys oli levitä ulkomaille brittiagentin kautta, joka välitti sitä yli 60 maahan.

Toimituskuntaan kuului 30 henkeä, myös ulkomaalaisia, joista toistakymmentä oli vapaaehtoisina mukana olevia nimikuvaajia.

Lehden viimeinen numero julkaistaan marraskuussa 2017, jonka jälkeen lehteä kustantava Soul Creations Oy keskittyy valokuvakirjojen julkaisemiseen. Syynä lehden lopettamiselle ovat lehden oman tiedotteen mukaan taloudelliset haasteet.  Kymmenes ja viimeiseksi jäävä numero on omistettu Suomelle.

Julkaisuja
----------

* *Side/Bond*, yhdessä Musta Taide -kustantamon kanssa.

Lähteet
-------

1. ↑  Opetus- ja kulttuuriministeriön tiedote, viitattu 31.10.2014
2. ↑  Kultti, uutiset (Arkistoitu – Internet Archive)
3. 1 2 3  Jarkko Jokelainen, Raw View ui vastavirtaan, Helsingin Sanomat 31.10.2014 sivu B 1-2
4. ↑  Raw View -valokuvalehti lopetetaan *Helsingin Sanomat*.  8.8.2017. Viitattu 26.10.2017.
5. ↑  Raw View #10 - Raw View-Photography,Uncut *Raw View-Photography,Uncut*. Viitattu 26.10.2017. (englanniksi)
6. ↑  Side/Bond, Musta Taide, Aalto.fi (Arkistoitu – Internet Archive)

Aiheesta muualla
----------------

* Lehden verkkosivusto (englanniksi)
* Ilkka Karisto, Intohimoinen lehdentekijä, Journalisti (Arkistoitu – Internet Archive)
| Vuosi | Katsojat |
| --- | --- |
| 2000 | 1 042 309 |
| 2001 | 675 262 |
| 2002 | 1 338 363 |
| 2003 | 1 690 682 |
| 2004 | 1 018 481 |
| 2005 | 942 423 |
| 2006 | 1 573 995 |
| 2007 | 1 289 432 |
| 2008 | 1 171 909 |
| 2009 | 1 289 432 |

**Elokuva Suomessa 2000-luvulla** käsitteli paljon nuorisoa ja historiallisia aiheita. Myös lastenelokuvia tehtiin.

Vuosituhannen vaihteen keskeinen suunta oli paluu kansalliseen perinteeseen ja identiteetin etsintään. Tämä näkyy Jatkosotaa käsittelevissä elokuvissa Olli Saarelan *Rukajärven tie*, Taru Mäkelän *Pikkusisar* tai Lauri Törhösen *Hylätyt talot, autiot pihat* (2000). Menneisyyden maalaisnostalagiaa edustivat Markku Pölösen *Badding* (2000) ja *Koirankynnen leikkaaja* (2004). Menneitä taiteilijasuuruuksia muisteltiin elämäkertaelokuvissa, kuten Timo Koivusalon *Kulkuri ja joutsen*, *Rentun ruusu* (2001) ja *Sibelius* (2003) sekä Jari Halosen *Aleksis Kiven elämä* (2002).

Nuoret nousivat pääosaan uuden vuosituhannen yhteiskunnasta kertovissa elokuvissa Jarmo Lampelan *Joki* (2001), *Eila* (2003), Johanna Vuoksenmaan *Nousukausi* (2003), Auli Mantilan *Ystäväni Henry* (2004), Aku Louhimiehen *Paha maa* (2005) ja Claes Olssonin *Onnen varjot* (2005). Nuorten tarinoita löytyi niin urheilusta kuten Simo Halisen *Cyclomania* (2001) ja Joona Tenan *FC Venus* (2005), rakkaudesta kuten Aku Louhimiehen *Levottomat* (2000) ja *Kuutamolla* (2002) tai kasvusta kuten Matti Ijäksen *Haaveiden kehä* (2002), Arto Koskisen *Kahlekuningas* (2002) ja Dome Karukosken *Tyttö sinä olet tähti* (2005) tai nuorisorikollisuudesta kuten Aleksi Mäkelän *Pahat pojat* (2003) tai Perttu Lepän *Helmiä ja sikoja* (2003). Uudella vuosituhannella nähtiin myös lastenelokuvia kuten Olli Saarelan *Rölli ja metsänhenki* (2001), Kaisa Rastimon *Heinähattu ja Vilttitossu* (2002), Klaus Härön *Näkymätön Elina* (2003) ja Liisa Helmisen *Pelikaanimies* (2004).

Lähteet
-------

1. 1 2  Toiviainen, Sakari: Suomalaisen elokuvan lyhyt historia *Kansallinen audiovisuaalinen arkisto*.  Arkistoitu 23.3.2011. Viitattu 27.2.2011.
Laura Davies
**Laura Davies** (s. 5. lokakuuta 1963, Coventry, Englanti) on englantilainen ammattigolfaaja, jolla on pelioikeus sekä Yhdysvaltalaisella LPGA Tourilla että pääosin Euroopassa pelattavalla Ladies European Tourilla. Daviesille on myönnetty arvonimet OBE (1988) ja CBE (2000).

Amatööriura
-----------

Laura Davies pelasi menestyksekkäästi Ison-Britannian maajoukkueessa amatöörivuosinaan. Hän voitti English Intermediate Championshipin (1983), Walesin avoimen lyöntipelimestaruuden (1984) , South Eastern Championshipin kahdesti (1983 ja -84) ja oli myös Ison-Britannian ja Irlannin Curtis Cup joukkueessa (1984).

Ammattilaisena
--------------

Davies siirtyi ammattilaiseksi vuonna 1985 Ladies European Tourille (LET), jossa hän on saavuttanut 38 voittoa.  Vuosina 1985, 1986, 1992, 1996, 1999, 2004 ja 2006 Davies oli LET:n rahalistan kärjessä.

LPGA Tourin pelioikeuden Davies sai vuonna 1988, voitettuaan edellisenä vuonna US Women's Openin.  (Arkistoitu – Internet Archive) Hän on voittanut yhteensä 20 LPGA Tourin osakilpailua, joista neljä niin sanottuja majoreita. Hän voitti rahalistan 1994 ja tuli toiseksi kahtena seuraavana vuonna. 1996 hän oli LPGA Tourin vuoden pelaaja, *Rolex Player of the Year*.

Laura Davies on ainoa pelaaja, joka on osallistunut kaikkiin kymmeneen Solheim Cupiin (1990–2007).

Lähteet
-------

* LPGA Player Bios--Laura Davies (Arkistoitu – Internet Archive)

Aiheesta muualla
----------------

* Laura Davies LPGA Tourin sivuilla
* Laura Davies Ladies European Tourin sivuilla

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |
**Bazar Kustannus** on vuonna 2002 perustettu kustannusyhtiö, joka on vuodesta 2019 ollut osa WSOY:tä. Elokuun lopulle 2019 Bazarin omisti norjalainen Øyvind Hagen.

Yritys julkaisee kotimaista ja käännettyä kauno- ja tietokirjallisuutta. Vuosittain kustantamo julkaisee noin 60 uutta nimikettä. Bazar on julkaissut muiden muassa Alan Bradleyn, Paulo Coelhon, Yuval Noah Hararin, Marie Kondōn, Katherine Pancolin ja Lucinda Rileyn teoksia. Vuonna 2020 Bazarin liikevaihto oli 4,7 miljoonaa euroa.

Bazarin johtajana Suomessa toimi 1. kesäkuuta 2013 alkaen Markus Lähdesniemi, joka toimi aiemmin yrityksen myyntipäällikkönä. Hänen edeltäjänsä oli Ritva Holmström. WSOY:n ostettua yrityksen Lähdesniemestä tuli kustantaja.

Bazar haastoi keväällä 2013 Sofi Oksasen oikeuteen sopimusrikkomuksesta. Käsittely Helsingin käräjäoikeudessa alkoi 11. toukokuuta 2015. Bazar ja Oksanen sopivat riidan joulukuussa 2016.

Lähteet
-------

1. 1 2  Tiedote: Bazar Kustannus osaksi Werner Söderström Osakeyhtiötä  28.8.2019. WSOY. Viitattu 7.9.2019.
2. ↑  Bazar Kustannus Bazar. Viitattu 5.11.2021.
3. ↑  Bazar vahvistaa toimitustaan kirjallisella tuottajalla  1.6.2021. STT. Viitattu 5.11.2021.
4. ↑  Majander, Antti: Ritva Holmström jättää Bazarin.  *Helsingin Sanomat*, 14.5.2013. Artikkelin maksullinen verkkoversio.
5. ↑  Bazar-kustantamo vaatii Sofi Oksaselta miljoonakorvauksia *Turun Sanomat*.  11.4.2013. Viitattu 14.5.2013.
6. ↑  Majander, Antti: Tolkullinen kustantaja ei pakota munimaan kultaa.  *Helsingin Sanomat*, 13.5.2015, s. B3. Artikkelin maksullinen verkkoversio. Viitattu 13.5.2015.
7. ↑  Aromaa, Jonni: Sofi Oksanen ja kustannusyhtiö Bazar sopivat riitansa *Yle Uutiset*.  2.12.2016. Viitattu 7.5.2017.

Aiheesta muualla
----------------

* Bazarin verkkosivut
**Rawak Vihara** (kiin. 热瓦克佛寺遗址, *Rèwǎkè Fósì yízhǐ*) on buddhalainen stupa Kiinan Xinjiangin maakunnassa aavikolla Hotanin kaupungin koillispuolella. Rawak Vihara on rakennettu 200- ja 700-lukujen välillä. Sana *rawak* on uiguuria ja tarkoittaa korkeaa rakennusta. *Vihara* on sanskritia ja tarkoittaa luostaria.

Kohde
-----

Pohjapiirrustus.
Rawak Vihara ympäröivällä aavikkomaisemalla.
Rawak Vihara sijaitsee Kiinan Xinjiangin maakunnassa Taklimakanin aavikolla noin 40 kilometriä Hotanin kaupungista koilliseen. Lähiseutu on täysin asumatonta. Paikka oli aikanaan suurelta osin hiekkadyynien peitossa ja sitä on paljastettu sittemmissä kaivauksissa.

Rawak Vihara koostuu stupasta ja luostarikompleksista. Stupaa ympäröi neliskulmainen sivuiltaan 50x44 metrinen muuri, jolla on korkeutta 4 metriä ja paksuutta metri. Itse stupa on ristimäisellä jalustalla, jolle on neljät portaat sen eri puolilta. Stupalla on korkeutta nykyisin 9,5 metriä ja se lienee alun perin ollut noin 12 metriä korkea. Stupan seinät oli koristeltu elävänkokoisilla ja syvän punaisilla Buddhan ja Bodhisattvojen veistoksilla. Seinäveistokset tehtiin savesta. Ne päällystettiin stukkolla, jonka päälle maalattiin väri.

Stupaa kuluttaa jatkuva tuulieroosio, joka yhdessä lisääntyvän maaperän kosteuden kanssa tuhoaa aikanaan koko kohteen, jos sitä ei entisöidä.

Historia
--------

Eri tutkijat ovat esittäneet hyvin erilaisia näkemyksiä Rawak Viharan rakennusajankohdasta. Esitettyjen eri arvioiden mukaan Rawak Vihara on rakennettu joskus 200-luvun ja 700-luvun välillä 1900-luvun alussa paikalla kaivauksia tehnyt Aurel Stein piti paikkaa rakennettuna 200- tai 300-luvulla jälkeen ajanlaskun alun. Vuonna 1976 Emil Trinklerin löytöjä tutkinut saksalainen ryhmä ajoitti rakennuksen 500- tai 600-luvulle, mutta samana vuonna Simone Gaulierin johtama ranskalainen ryhmä ajoitti sen 300-luvulle.

Tarimin altaalla Hotanissa asui Rawak Viharan rakentamisen aikoihin iranilaisia sakoja. Kulttuurivaikutteita saatiin Persian, Intian ja Kiinan suunnalta. Buddhalaisuus vakiintui alueella Kiinan Han-dynastian kaudella. Legendojen mukaan buddhalaisuus omaksuttiin Hotanissa Gandharasta Ašokan hallitsemasta Maurya-valtakunnasta 200-luvulla.

Ensimmäisen tieteellisen kirjoituksen Hotanin alueesta julkaisi ranskalainen Jean-Pierre Abel-Rémusat vuonna 1820. Aurel Stein teki kaivauksia vuonna 1901 ja 1906 paljastaen kohteen eteläisen ja kaakkoisen muurin. Emil Trinkler paljasti edelleen lounaisen osan. Kiinassa Rawak Vihara lisättiin kansallisten kulttuurikohteiden luetteloon vuonna 2001. Löydöksiä paikalta on ollut esillä Hotanin museolla, sekä Xinjiangin arkeologisella museolla Ürümqissa.

Lähteet
-------

1. 1 2 3 4 5 6 7  Ulf Jaeger: RAWAK VIHARA *Encyclopædia Iranica*. Viitattu 27.11.2020. (englanniksi)
Tseuzierin patojärvi Rawilin eteläpuolella.
**Rawilpass** (ransk.  *Col du Rawil*) on alppisola Sveitsissä, Bernin Alpeilla, Valais'n ja Bernin kantonien sekä Ayentin ja Lenkin kuntien rajalla. Solan korkeus on 2 429 metriä. Solan eteläpuolelta saa alkunsa Rhôneen laskeva Liènejoki, johon on rakennettu Tseuzierin patojärvi. Pohjoispuolen vedet virtaavat Iffigbachin kautta Simmeen ja edelleen Thuninjärveen.

Sola on ikivanha paikallinen kulkureitti Valais'sta Simmentaliin: etelästä on tuotu muun muassa viiniä, pohjoisesta juustoja ja karjaa. Solassa ei ole tietä. Solan ali kaavailtiin tietunnelia, suoraa tieyhteyttä Bernistä Sioniin, aina 1980-luvulle asti, jolloin Lötschbergin tunnelin autojunaliikenteen todettiin olevan riittävää.

Lähteet
-------

* Das Historische Lexikon der Schweiz (HLS) (Sveitsin historiallinen tietosanakirja, artikkeli nro D8845, Rawilpass) Bern:  Stiftung HLS. Viitattu 13.2.2011. (saksaksi),(ranskaksi),(italiaksi)
* National map: swisstopo (Sveitsin valtion julkinen karttapalvelu) *map.geo.admin.ch*. Wabern:  Bundesamt für Landestopografie swisstopo. Viitattu 13.2.2011. (saksaksi), (ranskaksi), (italiaksi), (retoromaaniksi), (englanniksi)
**Laghouatin maakunta** (arab. ولاية الأغواط‎, *Wilāya al-’Aġwāṭ*) eli wilaya on hallintoalue Algerian keskiosassa. Sen keskus on Laghouatin kaupunki. Alueen pinta-ala on 25 052 neliökilometriä. Asukkaita on 674 700 henkeä (vuonna 2018, arvio).

Laghouatin maakunta rajoittuu pohjoisessa Tiaretin, idässä Djelfan, etelässä Ghardaïan ja lännessä El Bayadhin maakuntiin. Maisemaa leimaavat Saharan Atlas, ylätasangot ja Saharan ylängöt. Hyötykaivannaisiin kuuluvat kalkkikivi, savi ja kipsi. Vuotuinen sademäärä vaihtelee etelän 50 millimetristä luoteisosan 300–400 millimetriin. Vesistöjä ovat muutamat vadit.

Maakunta jakautuu hallinnollisesti kymmeneen piirikuntaan eli daïraan, joihin kuuluu 24 kuntaa. Piirikuntien keskukset ovat Aflou, Aïn Madhi, Brida, El Ghicha, Gueltat Sidi Saâd, Hassi R’Mel, Ksar El Hirane, Laghouat, Oued Morra ja Sidi Makhlouf.

Laghouatin kautta kulkee etelään johtava maantie RN1. Suunnitteilla ovat rautatielinjat Laghouatiin ja Aflouhun. Laghouatin lähellä on lentoasema.

Maakunnassa harjoitetaan karjanhoitoa ja maanviljelyä. Hassi R’Melissä on Afrikan suurin maakaasuesiintymä ja se on tärkeä kaasuteollisuuden keskus. Lisäksi on muun muassa metalli-, rakennustarvike-, elintarviketeollisuutta. Laghouatissa toimii yliopisto.

Nähtävyyksiä ovat linnoitetut kylät, Maâdnan meteoriittikraatteri, Tadjmoutin pato, keitaat, Kourdanen palatsi, kalliopiirrokset ja tidjaniittien zawiya. Hotelleja on Laghouatissa ja Afloussa.

Lähteet
-------

1. 1 2 3 4 5 6  Monographie Wilaya de Laghouat *Aniref*. Viitattu 5.6.2023.

AlgeriaAlgerian maakunnat

* Adrar
* Aïn Defla
* Aïn Témouchent
* Alger
* Annaba
* Batna
* Béchar
* Béjaïa
* Béni Abbès
* Biskra
* Blida
* Bordj Badji Mokhtar
* Bordj Bou Arreridj
* Bouira
* Boumerdès
* Chlef
* Constantine
* Djanet
* Djelfa
* El Bayadh
* El Meghaïer
* El Meniaa
* El Oued
* El Tarf
* Ghardaïa
* Guelma
* Illizi
* In Guezzam
* In Salah
* Jijel
* Khenchela
* Laghouat
* Mascara
* Médéa
* Mila
* Mostaganem
* M’Sila
* Naâma
* Oran
* Ouargla
* Ouled Djellal
* Oum el Bouaghi
* Relizane
* Saïda
* Sétif
* Sidi Bel Abbès
* Skikda
* Souk Ahras
* Tamanrasset
* Tébessa
* Tiaret
* Timimoun
* Tindouf
* Tipaza
* Tissemsilt
* Tizi Ouzou
* Tlemcen
* Touggourt
**Ravitsemusterapeuttien yhdistys ry (RTY)** on vuonna 1970 perustettu akavalaisen Agronomiliiton jäsenyhdistys. 

RTY:llä on monialainen jäsenistö. Sen jäsenet työskentelevät laaja-alaisesti ravitsemuksen parissa, esimerkiksi tutkijoina yliopistoissa ja tutkimuslaitoksissa, ravitsemusasiantuntijoina järjestöissä ja elintarviketeollisuudessa, asiantuntijatehtävissä ruokapalvelualalla, suunnittelijoina valtion ja kuntien hallinnossa, yrittäjinä sekä ravitsemusterapeutteina terveydenhuollossa. 

Yhdistyksen jäsenillä on ylempi ravitsemustieteellinen yliopistotutkinto: terveystieteiden (TtM), elintarviketieteiden (ETM), maatalous- ja metsätieteiden (MMM) tai terveydenhuollon (THM) maisterin, lisensiaatin tai tohtorin tutkinto. Yhdistyksessä on runsaat 800 jäsentä, joista osa on alan opiskelijoita. 

Ravitsemustieteellistä yliopistotutkintoa voi opiskella muun muassa Helsingin yliopistossa ja Itä-Suomen yliopistossa. Laillistetun ravitsemusterapeutin pätevyyden voi nykyisin saada vain Itä-Suomen yliopistossa suoritettujen ravitsemusterapialinjan maisteriopintojen jälkeen. Varsinaisen laillistuksen myöntää Sosiaali- ja terveysalan lupa- ja valvontavirasto (Valvira). 

RTY edistää hyvää ravitsemusta ja ravitsemushoitoa. Yhdistys toimii Agronomiliiton edunvalvonnan kumppanina. Yhdistys julkaisee neljästi vuodessa ilmestyvää *Ravitsemusasiantuntija*-lehteä. Lisäksi yhdistys tuottaa ja myy ravitsemusohjausmateriaalia ja järjestää vuosittain ammattilaisten täydennyskoulutustapahtuman, Valtakunnalliset Ravitsemuspäivät.

Lähteet
-------

1. ↑  Tietoa yhdistyksestä RTY. Viitattu 30.7.2015.

Aiheesta muualla
----------------

* RTY:n kotisivut
* Ravitsemusasiantuntija-lehti (Arkistoitu – Internet Archive)
* Agronomiliitto
**Herakleides Lemboslainen** (m.kreik. Ἡρακλείδης Λέμβος, *Hērakleidēs Lembos*, lat. *Heraclides Lembus*; 100-luku eaa.) oli antiikin kreikkalainen filosofi, joka kuului mahdollisesti peripateettiseen koulukuntaan. Hän vaikutti Ptolemaios Filometorin aikana.

Herakleideesta ja hänen ajattelustaan ei tiedetä paljoakaan. Hänen Aristoteleen teoksia käsitelleistä tutkielmistaan on säilynyt osia, ja niiden kautta myös Aristoteleen kadonneista teoksista tunnetaan katkelmia. F. G. Schneidewin julkaisi nämä katkelmat vuonna 1847 nimellä *Heraclidis politiarum quae extant*.

Kirjallisuutta
--------------

* Dilts, Mervin R. (toimittanut ja kääntänyt): *Heraclidis Lembi; excerpta politiarum* (1971)
* Marcovich, Miroslav: "Heraclidis Lembi Excerpta Politiarum", *The American Journal of Philology*, Vol. 96, No. 1 (Spring, 1975), pp. 16-18

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Herakleides Lembos
Columbian oletettu koostumus.
**Columbia** (muita nimiä **Hudsonland** ja **Capricornia**) oli muinainen jättiläismanner. Sen arvellaan muodostuneen noin 1,88 miljardia vuotta sitten ja hajonneen viimeistään 1,25 miljardia vuotta sitten.

Columbian on arveltu syntyneen kun jättimäiset kratonit Nena, laajentunut Ur ja Atlantica yhtyivät. Mantereeseen kuuluivat Laurentian, Baltican, Ukrainan, Amatsonian ja Australian ydinosat. Mahdollisesti siihen kuuluivat myös Siperia, Pohjois-Kiina ja Kalahari.

Uutta materiaalia mantereeseen kertyi sen länsipuolella. Mantereen itäpuolella olivat riftiytymisvyöhyke ja kerääntymisvyöhyke, joissa mannerpalaset erkanivat ja erkanemisvyöhykkeen palaset kerääntyivät yhteen.

Columbia alkoi hajota noin 1,6–1,4 miljardia vuotta sitten, kun Atlantica irtosi Nenasta.

Columbian olemassaoloa ehdottivat ensimmäisinä J.W. Rogers ja M. Santosh vuonna 2002.

Lähteet
-------

1. 1 2 3 4 5  Ari Brozinski: Maan supermantereet *Geologia.fi*.  23.4.2018. Viitattu 20.5.2019.
2. 1 2  Kakkuri, Juhani: *Muuttuva Maa*, s. 83. WSOY, 2007. ISBN 978-951-0-32275-8.
Nuorallakävelijä Etelä-Koreassa, missä lajilla on virallisesti määritelty asema tärkeänä kansallisena kulttuuriomaisuutena.
**Nuorallakävely** eli **nuorallatanssi** on tasapainotaitelua ja akrobatian harjoittamista korkealle pingotetulla vaijerilla tai köydellä. Nuorallatanssijat esiintyvät tavallisesti sirkuksissa tai muunkaltaisissa järjestetyissä näytöksissä. 

Nuorallakävelyssä on kaksi pääsuuntausta: tiukaksi pingotetulla tai löysällä köydellä kävely, joilla kävelyn suoritustapa eroaa periaatteella toisistaan. Tiukalla köydellä nuorallatanssija pysyy tasapainossa muuttelemalla oman kehonsa painopistettä tai käyttämällä tasapainottelun apuna jotakin apuvälinettä. Sen sijaan löysemmällä köydellä nuorallatanssija voi liikuttaa köyttä oman kehonsa avulla.

Eräs pitkän aikaa suosiossa ollut nuorallakävelytaidon esittelymuoto on Niagaran putousten yli käveleminen.

Tunnetuin suomalainen nuorallakävelijä on Antti Tuomento. Hän on ylittänyt muun muassa Imatrankosken, Kokemäenjoen sekä Salpausselän mäkimontun.

Lähteet
-------

1. ↑
2. ↑  **nuorallakävely** tasapainotaiteilu korkealle pingotetulla vaijerilla t. köydellä, nuorallatanssi. *MOT Kielitoimiston sanakirja 2.0*
3. ↑  **nuorallatanssi** akrobatian harjoittaminen ilmaan jännitetyllä vaijerilla. *MOT Gummerus Uusi suomen kielen sanakirja 1.0a*

Aiheesta muualla
----------------

* Kuvia tai muita tiedostoja aiheesta **Nuorallakävely** Wikimedia Commonsissa
Fernández vuonna 2018
**Bibiana Manuela Fernández Chica** (s. 13. helmikuuta 1954 Tanger, nyk. Marokko) on espanjalainen näyttelijä, juontaja ja laulaja. 1990-luvun lopulle asti hän käytti taiteilijanimeä **Bibí Andersen**.

Ura
---

Fernández on yksi harvoista transsukupuolisista näyttelijöistä. Hän syntyi poikana ja sai nimen Manuel, mutta kävi myöhemmin läpi sukupuolenkorjausprosessin. Lapsuutensa ja nuoruutensa hän vietti Málagassa, josta hän muutti Barcelonaan toteuttaakseen unelmansa ryhtyä esiintyväksi taiteilijaksi. Barcelonassa Fernández esiintyi useissa vaudevilleissä ennen ensiesiintymistään valkokankaalla transsukupuolisuutta käsittelevässä Vicente Arandan elokuvassa *Cambio de sexo* (1977), jossa näytteli myös nuori Victoria Abril. Elokuvan menestyksen myötä hän nousi nopeasti kuuluisuudeksi Espanjassa.

Vuonna 1980 Fernández levytti albumin *Bibí Andersen*, jolta ilmestyi singlenä kappaleet "Call Me Lady Champagne", "Sálvame", "I Wanna Be Loved by You" ja "Canto". Samalla hän vieraili erinäisissä televisio-ohjelmissa ja jatkoi esiintymistä teatterissa. Fernández on toiminut 1980-luvun alusta lähtien myös televisiojuontajana. Suurta suosiota sai musiikkiohjelma *Sábado noche* (1988–1989), jossa katsojia miellytti erityisesti Fernándezin ja hänen juontajaparinsa Carlos Herreran luonnollinen esiintyminen ja keskinäinen kemia.

Vuonna 1984 Fernández esiintyi Manuel Gutiérrez Aragónin draamassa *La noche más hermosa*, jonka pääosissa olivat Victoria Abril ja José Sacristán, ja vuonna 1985 Fernando Trueban komediassa *Sé infiel y no mires con quién* muun muassa Ana Belénin, Carmen Mauran ja Antonio Resinesin rinnalla. Vuonna 1985 hän oli mukana myös Pedro Almodóvarin televisioelokuvassa *Tráiler para amantes de lo prohibido*, josta alkoi 1990-luvulle ulottunut elokuvat *Matador*, *Intohimon laki*, *Korkeat korot* ja *Kika* kattanut yhteistyö ohjaajan kanssa.

Sittemmin Fernández on esiintynyt muutamissa elokuvissa ja vieraillut televisiosarjoissa. Hän on ollut myös suosittu vieras erilaisissa keskustelu- ja visailuohjelmissa. Hänen edellinen elokuvansa *Rojo sangre* on vuodelta 2004.

Aiheesta muualla
----------------

* Bibiana Fernández Internet Movie Databasessa. (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
	+ 2
* WorldCat

 |
|  |
| Kansalliset | 
* Espanja
* Saksa

 |

 |
**Ryūjō** oli keisarillisen Japanin laivaston vuonna 1864 vesillelaskettu täystakiloitu panssarikorvetti, joka romutettiin vuonna 1904.

Valmistus
---------

Alus tilattiin Alexander Hall and Sonsilta Aberdeenista Skotlannista ja se laskettiin vesille vuonna 1864. Alus valmistui 27. huhtikuuta 1869. Sen oli mahdollisesti tarkoitus päätyä etelävaltioiden laivastoon. Etelävaltioiden lunastuksen epäonnistuttua alus asetettiin halukkaiden ostettavaksi ja prinssi Kumamoto osti aluksen vuonna 1869, ja se saapui Nagasakiin tammikuussa 1870. Toukokuussa prinssi Higo osti aluksen nimeten sen *Ihoshomaruksi*. Vuoden lopulla hän lainasi aluksensa keisarille sotaan Tokugawa-shōgunaattia vastaan nimellä *Ryūjō*. Japanin sisällissodan päätyttyä alus palautettiin prinssille, joka lahjoitti sen keisarille vuonna 1870.

Palvelus
--------

Alus liitettiin keisarillisen Japanin laivastoon ja se siirrettiin telakalle modernisoitavaksi. Aluksen aseistus uusittiin, jolloin sille asennettiin kaksi Kruppin valmistamaa 6,7 tuuman tykkiä. Alus siirrettiin tykistökoululaivaksi vuonna 1894, jolloin sen tykit korvattiin yhdellä Kruppin 6,7 tuuman ja viidellä 6,3 tuuman (64 naulan) tykillä.

Alus poistettiin alusluettelosta vuonna 1898 ja se romutettiin vuonna 1904.

Lähteet
-------

* Jentschura, Hansgeorg; Jung, Dieter & Mickel, Peter: *Warships of the Imperial Japanese Navy, 1869–1945*. Lontoo: Arms & Armour Press, 1977. ISBN 0-85368-151-1. (englanniksi)
* Gardiner, Robert (toim.): *Conway’s All the World’s Fighting Ships 1860–1905*. Lontoo: Conway Maritime Press, 2002. ISBN 0-85177-133-5. (englanniksi)

### Viitteet

1. 1 2 3  Gardiner 2002, s. 219.
2. ↑  Jentschura et al. 1977, s. 12.

Aiheesta muualla
----------------

* Kuvia tai muita tiedostoja aiheesta **Ryūjō (1864)** Wikimedia Commonsissa

|  |  |  |  |
| --- | --- | --- | --- |
|  | Edeltäjä:***Kōtetsu*** | **Keisarillisen Japanin laivaston taistelulaivaluokat** | Seuraaja:***Fusō*** |
**Ryōta Yamamoto** (jap. 山本 涼太, *Yamamoto Ryōta*; s. 13. toukokuuta 1997) on japanilainen yhdistetyn hiihtäjä ja olympiamitalisti.

Yamamoto sijoittui Oberstdorfin MM-kilpailuissa 2021 suurmäen Gundersen-kilpailussa kymmenenneksi ja normaalimäessä 11:nneksi. Pekingin olympialaisissa 2022 hän saavutti joukkuekilpailussa pronssia. Lisäksi hän oli normaalimäen Gundersen-kilpailussa neljästoista ja suurmäen vastaavassa kilpailussa kahdestoista. Planican MM-kilpailuissa 2023 hän sijoittui normaalimäen Gundersen-kilpailussa yhdeksänneksi ja suurmäen Gundersen-kilpailussa kymmenenneksi.

Yamamoto kilpaili yhdistetyn maailmancupissa ensimmäisen kerran Sapporossa helmikuussa 2017. Ensimmäiset maailmancupin pisteensä hän saavutti Chaux-Neuvessa tammikuussa 2019 oltuaan 30:s. Ensimmäisen kerran kymmenen parhaan joukkoon hän sijoittui Rukalla joulukuussa 2019 oltuaan yhdeksäs. Tämän jälkeen Yamamoto sijoittui kymmenen joukkoon Oslossa maaliskuussa 2020 ja Rukalla marraskuussa 2020. Ensimmäisen palkintokorokesijoituksensa hän saavuutti tammikuussa 2021 Lahdessa oltuaan kolmas. Tammikuussa 2022 hän sijoittui Klingenthalin ensimmäisessä kilpailussa kolmanneksi. Marraskuussa 2022 Yamamoto sijoittui Rukan ensimmäisessä kilpailussa toiseksi ja kolmannessa kilpailussa kolmanneksi. Lisäksi hän on sijoittunut Japanin joukkueessa palkintokorokkeelle kahdesti joukkuekilpailussa Oberstdorfissa tammikuussa 2020 ja Lillehammerissa joulukuussa 2021 sekä kerran parisprintissä Lahdessa tammikuussa 2021.

Yhdistetyn Continental Cupin osakilpailussa Yamamoto on sijoittunut parhaimmillaan kolmanneksi Park Cityssä joulukuussa 2018.

Yamamoto kilpaili nuorten MM-kilpailuissa neljä kertaa sijoittuen henkilökohtaisissa kilpailuissa parhaiten Râșnovissa 2016 kahdeksanneksi normaalimäen ja 10 kilometrin hiihdon kilpailussa.

Lähteet
-------

* Ryōta Yamamoto Kansainvälinen hiihtoliitto (FIS).  (englanniksi)
**Apollonopolis Mikra** (m.kreik. Ἀπολλωνόπολις Μικρά, *Apollōnopolis Mikra* tai Ἀπόλλωνος πόλις μικρά, *Apollōnos polis mikra*; lat. *Apollonopolis/Apollinopolis Parva, Apollonos Vicus*) eli **Ges** (egypt. *Gs*, kopt. *Ⲕⲟⲟⲥ, Ⲕⲟⲥ, Ⲕⲱⲥ*), myöhemmin **Diokletianopolis** (m.kreik. Διοκλητιανόπολις, *Dioklētianopolis*, myös Διοκλητιανοῦ πόλις, *Dioklētianū/Dioklētianou polis*, lat. *Diocletianopolis*) ja mahdollisesti myös **Konstantine Polis** (Κωνσταντίνη πόλις, *Kōnstantinē polis*), oli kaupunki muinaisessa Egyptissä. Se sijaitsi Ylä-Egyptissä eli Thebaiksessa ja kuului Koptiteen nomokseen.

Apollonopolis Mikra, suomeksi "Pieni Apollonin kaupunki", sijaitsi Niilin itärannalla Theban eli Diospolis Megalen ja Koptoksen puolivälissä. Se sijoitetaan nykyisin Qusin kaupungin paikalle. Kaupunki kävi paljon kauppaa Punaisellemerelle Berenikeen ja Myos Hormokseen. Kaupungin asukkaasta käytettiin etnonyymiä *Apollōnopolitēs* (Ἀπολλωνοπολίτης).

Kaupunkia ei tule sekoittaa toiseen Apollonopolis Mikran kaupunkiin Hypseliteen(?) nomoksessa tai Egyptin lukuisiin muihin Apollonopolis-nimisiin kaupunkeihin.

Lähteet
-------

1. 1 2 3 4 5 6  Smith, William: "Apollinopolis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. 1 2  Apollonopolis Parva/Diocletianopolis *Pleiades*. Viitattu 2.11.2020.
3. 1 2 3 4  Apollonopolis (Qus) *Trismegistos*. Viitattu 2.11.2020.
4. ↑  Konstantine Polis *Trismegistos*. Viitattu 2.11.2020.

Aiheesta muualla
----------------

* Kuvia tai muita tiedostoja aiheesta **Apollonopolis Mikra** Wikimedia Commonsissa
***Bibi Blocksberg*** on saksalainen lasten radiokuunnelma, jonka on luonut Elfie Donelly. Pääosassa on teini-ikäinen tyttö nimeltä Bibi Blocksberg, joka on noita.

Bibi, joka mielellään pilailee, kokee monia seikkailuita ystäviensä kanssa. Taikuudella on keskeinen rooli sarjassa, ja tämä johtaa usein siihen, että Bibin äiti (myös noita) joutuu selvittämään tilanteen. Bibi joutuu usein hankaluuksiin Neustadtin pormestarin kanssa, joka esitetään laiskana ja epäkelpona.

Hahmot
------

### Bibi

Bibi (Brigitte) on 13-vuotias tyttö, joka mielellään käyttää taikavoimiaan pilaillakseen ihmisten kustannuksella. Hänen luutansa nimi on *Kartoffelbrei* (perunamuusi). Bibi on hyvin ystävällinen ja pelastaa tilanteen monissa jaksoissa.

### Bibin perhe

Bibin vanhemmat ovat Bernhard ja Barbara Blocksberg. Barbara on myös noita, ja hänen luutansa nimi on *Baldrian*. Hän ei osaa kokata, tai edes taikoa, ruokaa, minkä vuoksi hänen perheensä usein vitsailee hänen tarjoamansa ruoan kustannuksella. Barbara on asettanut tyttärelleen rajoituksia taikuuden käytön suhteen mutta tämä ei juuri koskaan tottele niitä. Berhnardilla ei ole taikavoimia, koska niitä on vain naisilla. Hän haluaisi ihan tavallisen perheen ja muistuttaa siitä joka jaksossa. Kuitenkin hän on ylpeä noidistaan, vaikkakin usein riitaantuu Barbaran kanssa,

### Monika

Monika on Bibin paras ystävä. Hän oli ensin epäsuosittu koulussa, mutta kun Bibi sai selville että hänellä on ongelmia perheensä kanssa, hän ystävystyi hänen kanssaan.

### Marita

Marita on myös Bibin ystävä. Heillä on joskus riitoja mutta he kokevat monia seikkailuja yhdessä.

### Florian

Florian on Bibin ystävistä ainoa poika ja tietokoneguru. Hän on auttanut Bibiä hautomaan dinosaurusmunan.

### Pormestari

Neustadtin pormestari tekee mielellään suuria lupauksia mutta haluaa kuitenkin aina pelkkää rahaa. Hänellä on puhehäiriö ja siksi hän kutsuu Bibiä "Blocksbergiksi". Hänellä on suuri ruokahalu ja hän on siksi hyvin lihava. Hän on usein epäkohtelias sihteeriään Pichleriä kohtaan. Hän ei kuitenkaan ole paha vaan hänellä on hyvä sydän.

### Karla Kolumna

Karla Kolumna on toimittaja joka mielellään raportoi Bibin seikkailuista.

### Flauipaui

Flauipaui on Bibin noitaystävä. Hän on hyvin turhamainen ja mielellään hoitaa ulkonäköään. Hänellä on ongelmia taikuuden opettajiensa kanssa koska hän ei osaa läksyjään. Hänen luutansa nimi on *Gänseblümchen* (kaunokainen).

### Schubia

Schubia Wanzhaar on punknoita. Hänellä on vihreä tukka ja moottoriluuta nimeltä *Kawakasi*. Hän on hyvin itsevarma ja joutuu usein hankaluuksiin taikuuden opettajiensa kanssa.

### Thunderstormit

Cecily Thunderstorm on Bibin irlantilainen täti ja myös noita. Hänen miehensä on Partick Thunderstorm, jolla ei ole taikavoimia. Heidän tyttärellään Margiella oli ensin riitoja Bibin kanssa, mutta kun Bibi sai selville heidän linnansa taloudelliset ongelmat, hän ryhtyi auttamaan heitä ja ystävystyi Margien kanssa.

Aiheesta muualla
----------------

* Virallinen sivu
* Lista jaksoista (Pdf) (Arkistoitu – Internet Archive)
* TV-sarja
* TV-sarja ja hahmoesittely
**Sumperinjoki** on Padasjoella sijaitseva joki. Se on bifurkaatiojärvi Vesijaon laskujoki Kymijoen vesistöön. 

Sumperinjoki laskee vetensä Tohtainlammin ja Välijoen kautta Myllyjärveen. Sieltä reitti jatkuu Kaukilankosken kautta Miestämään, Arrakosken kautta Alajärveen, Tarposeen ja edelleen Ruokolampeen. Ruokolammesta vesi virtaa Yläjärveen ja sieltä Kirkkolammin kautta Padasjoen kirkonkylän läpi Päijänteeseen Padasjoenselälle. Lopulta Vesijaosta lähteneet vedet päätyvät monen vesistön kautta Kymijokeen ja sen kautta Suomenlahteen.

Historiaa
---------

Vuonna 1788 Vesikosken pehtoori Gunvand "Gös" Sjögrahn luovutti 145 hehtaaria maata Tohtainlammi–Ruisvuo-alueelta. Nykyisin alue tunnetaan Virnajärvenä. Alueen sai haltuunsa talollinen Immaanuel Sundberg. Vuonna 1790 Kiimaljoen yläjuoksulle perustettiin mylly, ruokkimaan alueelle noussutta, muutamasta talosta koostuvaa, kyläyhteisöä. Kirkonkirjojen mukaan ensimmäiset kinkerit pidettiin "Sumperin-tuvassa" alkukeväästä 1791. Ensimmäisen kirkollisen kasteen saanut sumperilainen oli Knaus Eemil Sundberg. Knausin yhdeksästä lapsesta seitsemän selvisi aikuisiksi. Nuorimmainen Wern Knausinpoika vangittiin 18.8.1812 vähämielisyydestä. 

*"Wern Knausinpoika oli rakentanut pesäntapaisen koltan Kuuksaman myökyyn. Siltä hän oli kulkijoita peljoitellut huhuamalla ja kraapustelullaan"* 
- Robert Merinen, Kruunun nimismies.

Wern Knausinpoika päästettiin vapauteen 1820. Wern palasi kotiseudulleen Sumperin kyläyhteisöön, jossa hänet otettiin ilolla vastaan. Wern toimi myllärinä Ylä-sumperin myllyllä kuolemaansa asti. Wern avioitui pian paluunsa jälkeen siskopuolensa Adamiina Antintyttären kanssa. Lapsia he saivat yksitoista. 
Kiimaljoen nimeksi vakiintui Sumperinjoki. 

Kaikki kyläyhteisön puurakenteiset asuintalot paloivat maan tasalle 4.7.1841. Ainoa palamaton rakennus oli kivirakenteinen Sumperintuvan kellaristo. Paikallinen sanonta "Selviä kui Sumperin kellaari", juontaa juurensa tästä palosta.

Sumperin kyläyhteisö ei enää koskaan elpynyt entiselleen. Nykyisin maastosta voi juuri ja juuri erottaa kellariston kivirakennelmat. Suurin osa kellarin kivistä on siirretty yläjuoksulla sijaitsevaan Sumperinjoen sillan silta-arkkuun. Vanha Sumperinsilta purettiin 1964 ja korvattiin betonirakenteisella.

Lähteet
-------

1. ↑  Vesijako *Järviwiki*. Viitattu 25.3.2018.

Aiheesta muualla
----------------

* Ympäristö.fi
**Apollonopolis Heptakomias** (m.kreik. Ἀπολλωνόπολις Ἑπτακωμίας, *Apollōnopolis Heptakomias*) tai **Apollonopolis Mikra** (m.kreik. Ἀπολλωνόπολις Μικρά, *Apollōnopolis Mikra* tai Ἀπόλλωνος πόλις μικρά, *Apollōnos polis mikra*; lat. *Apollonopolis/Apollinopolis Parva, Apollonos/Apollinos Minore/Minoris, Apollone Inferiore*) eli **Sbeht** (egypt. *Sbḥt*, kopt. *Ⲥⲃⲉϩⲧ*) oli kaupunki muinaisessa Egyptissä. Se sijaitsi Ylä-Egyptissä eli Thebaiksessa ja kuului mahdollisesti Antaiopoliteen nomokseen.

Apollonopolis Mikra, suomeksi "Pieni Apollonin kaupunki", sijaitsi Niilin länsirannalla suunnilleen Lykopoliin ja Panopoliin puolivälissä. Kaupungin kohdalla suunnilleen joen toisella puolella sijaitsi Antaiopolis.

Kaupungin nomoksesta esiintyy hyvin erilaisia tietoja. Joskus nomokseksi mainitaan Antaiopoliteen nomos (U10), joskus taas siitä erotettu tai sen korvannut Apollonopolites Heptakomiaan nomos (U10b), Joskus kaupunki mainitaan kuitenkin Ylä-Egyptin 12. nomoksen (U12) pääkaupunkina, jolloin kyseinen nomos olisi ollut sama kuin Apollonopolites Heptakomiaan nomos, vaikka kyseisen nomoksen nimenä esiintyy myös Hierakonpolites. Lisäksi Apollonopoliin nomokseksi on mainitty myös läheinen Hypseliteen nomos (U11). Tämä kaikki johtunee nomosten nimissä ja rajoissa kyseisellä seudulla ajan kuluessa tapahtuneista muutoksista. Kaupungin asukkaasta käytettiin etnonyymiä *Apollōnopolitēs* (Ἀπολλωνοπολίτης).

Kaupunkia ei tule sekoittaa toiseen Apollonopolis Mikran kaupunkiin Koptiteen nomoksessa tai Egyptin lukuisiin muihin Apollonopolis-nimisiin kaupunkeihin.

Lähteet
-------

1. 1 2 3 4 5  Smith, William: "Apollinopolis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. 1 2  Apollonopolis Heptakomias Mikra/Sbeht *Pleiades*. Viitattu 19.10.2020.
3. 1 2  Apollonopolis (Kom Isfaht) *Trismegistos*. Viitattu 19.10.2020.
4. ↑  Hierokles: *Synekdemos* s. 731; *Itinerarium Antonini Augusti* s. 158.
5. ↑  Apollonopolites Heptakomias *Trismegistos*. Viitattu 19.11.2020.
6. ↑  Bagnall, Roger S.: *Egypt in Late Antiquity*, s. 333–335. Princeton University Press, 1996. ISBN 9780691010960.
7. ↑  Iinerario nei nomoi dell'alto e del basso Egitto *L'Archipendolo*. Viitattu 19.10.2020.
**Kauhun tunneleissa** (engl. *Tunnels of Blood*) on kolmas osa Darren Shanin kirjoittamaan kirjasarjaan nimeltä *Darren Shanin tarina*, joka kertoo Darren Shan -nimisestä pojasta ja hänen matkastaan vampyyriksi. Kirja julkaistiin Suomessa 2003 Kaijamari Sivillin suomentamana. 176-sivuisen romaanin kustansi Tammi.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Darren Shan viettää leppoisaa, vaikkakin työntäyteistä aikaa Friikkisirkuksessa, kunnes herra Crepsley päättää lähteä visiitille kaupunkiin. Jottei Darrenille kuitenkaan tulisi tylsää, saa hän pyytää käärmepoika Evran mukaan. Vaikka kaverukset viihtyivät hyvin friikkisirkuksessakin, on loma tervetullut. 

Kaupungissa Darren löytää ensimmäisen tyttöystävänsä, Debbie Keison, jonka kanssa hän viettää lomaa. Lomailu kuitenkin päättyy uutislähetykseen, jossa kerrotaan vastikään löydetyistä kuolonuhreista, joilta on pumpattu (tai imetty!) kaikki veret. Darrenin ja Evran epäilykset kohdistuvat Crepsleyhyn, joka on öisin hiippaillut kaupungilla. Ainoa vaihtoehto on alkaa varjostaa vampyyria. 

Syyllinen ei kuitenkaan ole Crepsley, vaan hullu vampaneesi, nimeltä Murlough, joka sieppaa Evran ja pakenee syvälle viemäreihin, mistä häntä on lähes mahdotonta löytää. Darren ja Crepsley keksivät kuitenkin juonen, jolla Evra voidaan pelastaa, mutta se saattaisi Debbien hengenvaaraan. Lopulta tuo hullu vampaneesi kuolee, Darren lähtee pelastamaan Evraa, joka jäi tunneleihin vangiksi ja he kaikki karkaavat kaupungista, ja jättävät Debbien. Tähän juoneen tosin liittyy monta riskitekijää, jotka vaarantavat useamman kuin yhden hengen.

**Juonipaljastukset päättyvät tähän.**

Lähteet
-------

1. 1 2  Teoksen tiedot Suomen kansallisbibliografian sivuilla Fennica. Viitattu 5.7.2012. [vanhentunut linkki]
Amundseninlahden sijainti Beaufortinmeren kaakkoispuolella Pohjois-Kanadassa  
Amundseninlahden sijainti Beaufortinmeren kaakkoispuolella Pohjois-Kanadassa  AmundseninlahtiAmundseninlahden sijainti Beaufortinmeren kaakkoispuolella Pohjois-Kanadassa
Amundseninlahti satelliittikuvassa jäämassan peittämänä (kuvan keskellä vasemmassa reunassa).
Yhdyscvaltalainen ilmailukartta C-10, jonka yläosassa Admunseninlahti on kuvattu.
**Amundseninlahti** (engl. *Amundsen Gulf*) on Kanadan luoteisterritoriossa Banksinsaaren, Victoriansaaren ja Pohjois-Amerikan mantereen välissä sijaitseva lahti, joka rajoittuu luoteessa Beaufortinmereen, on tämän merialueen kaakkoinen jatke.

Lahti on pituudeltaan noin 400 kilometriä ja leveydeltään noin 150 kilometriä. 
Amundseninahti sijaitsee kylmällä lämpövyöhykkeellä, ja sille on ominaista erittäin kylmät talvet. Lahti on keskitalvella jään peittämä, mutta suurin osa jäästä sulaa heinäkuun aikana.

Lahti sijaitsee kuuluisan luoteisväylän länsipäässä. Vuonna 1850 lahdelle saapui lännestä brittiläinen tutkimusmatkailija Robert McClure, joka seurueineen kulki ensimmäisenä Luoteisväylän läpi kelkka- ja laivamatkan yhdistelmällä. Amundseninlahti on nimetty norjalaisen tutkimusmatkailijan Roald Amundsen mukaan, joka kävi siellä tutkimusmatkansa aikana vuosien 1903 ja 1906 välillä ja jonka johtama laiva ensimmäisenä purjehti Luoteisväylän läpi.

Lähteet
-------

1. 1 2  Amundsen Gulf. Gulf, Arctic Ocean Encyclopædia Britannica, britannica.com. Viitattu 15.7.2015. (englanniksi)

Aiheesta muualla
----------------

* Kuvia tai muita tiedostoja aiheesta **Amundseninlahti** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
Kaivinkoneen kauha
**Kauha** on kaivurin tai vastaavan maljamainen osa, jolla siirretään kuormaa. Kauhoja käytetään pääasiassa hienojakoisen materiaalin kuljettamiseen tai käsittelyyn esimerkiksi maansiirrossa tai teollisuudessa. 

Hydrauliset ja pneumaattiset kauhat mullistivat työkoneteollisuuden dieselkoneiden yleistymisen myötä ja nopeuttivat eri rakennusprosesseja erittäin laajasti.

Teollisuudessa kauhoja käytetään maansiirtokoneissa, kuten traktoreissa, käsittelemään suuria määriä irtomateriaalia kuten hiekkaa tai kiveä. Hydraulisen tekniikan ansiosta voidaan valmistaa työkoneita sekä kauhoja, jotka pystyvät kuljettamaan erittäin suuria määriä materiaalia paikasta toiseen ilman lihastyövoimaa. 

Tämän lisäksi kauhoja käytetään paljon myös prosessi- ja kaivosteollisuudessa, missä niitä käytetään niin manuaalisesti ohjattavissa laitteistoissa kuin automaattisesti toimivissa aineiden käsittelijöissä.

Suomen kielen nimitys kauha koneenosana tulee analogiana keittiövälineestä. Keittiössä kauhalla siirretään käsin pieniä aineemääriä siten kuin myöhemmin on opittu siirtämään suuria ainemääriä työkoneilla. Muissa kielissä nimitykset vaihtelevat: saksassa saman koneenosan nimitys tulee lusikkaa tarkoittavasta sanasta, englannissa ämpäriä tarkoittavasta sanasta.

Lähteet
-------

1. ↑  *kauha.* *Kielitoimiston sanakirja*. Helsinki: Kotimaisten kielten keskus, 2022.
Andreas Katz
**Andreas Katz** (s. 8. tammikuuta 1988) on saksaläinen maastohiihtäjä, joka edustaa SV Baiersbronn -seuraa.

Alle 23-vuotiaiden MM-kilpailuissa 2010 Katz saavutti pronssia 30 kilometrin yhdistelmäkilpailussa. Pyeongchangin olympialaisissa 2018 hän sijoittui 50 kilometrin perinteisen hiihtotavan yhteislähtökilpailussa 14:nneksi, 15 kilometrin vapaan kilpailussa 25:nneksi, 30 kilometrin yhdistelmäkilpailussa 35:nneksi ja viestissä kuudenneksi. Seefeldin MM-kilpailuissa 2019 Katz sijoittui 15 kilometrin perinteisen hiihtotavan kilpailussa 13:nneksi ja yhdistelmäkilpailussa 28:nneksi.

Maastohiihdon maailmancupissa hän kilpaili ensimmäisen kerran joulukuussa 2009 Düsseldorfin vapaan hiihtotavan sprintissä. Ensimmäiset maailmancupin pisteensä hän saavutti Tour de Skillä 2009–2010 oltuaan Oberhofin vapaan hiihtotavan prologissa 11:s. Hänen paras sijoituksensa normaalissa maailmancupin kilpailussa on 14:s sija Planican perinteisen hiihtotavan 15 kilometriltä tammikuussa 2018.

Lähteet
-------

1. 1 2  Andreas Katz Kansainvälinen hiihtoliitto (FIS).  (englanniksi)

Aiheesta muualla
----------------

* Andreas Katzin kotisivut
**Stanley "Stan" Marsh** on yhdysvaltalaisen komediasarjan *South Park* eräs päähenkilöistä. Stanin hahmon löyhänä esikuvana on ollut Trey Parker, joka on myös hahmon ääninäyttelijä sarjassa. Stan nähtiin ensimmäisen kerran muiden poikien tavoin *Spirit of Christmas* -lyhytpätkässä vuonna 1992.

Ulkonäkö ja luonne
------------------

Stan pukeutuu aina muiden ystäviensä tapaan ulkovaatteisiin sekä pipoon. Stanilla on mustat, lyhyehköt hiukset. 

*South Parkin* internetsivuilla Stanin kuvaillaan olevan "tavallinen, keskiverto, hämmentynyt, amerikkalainen lapsi". Stan on syntynyt 19. lokakuuta. Stan on nuorempi kuin Kyle ja Eric; Kennyn syntymäpäivä ei ole tiedossa.

Perhe
-----

Stan Marsh ja metsän eläimet jaksossa *Metsän joulu* (*Woodland Critter Christmas*).
Stanin perheestä kerrotaan hieman enemmän kuin muiden poikien perheistä. Stanin perheeseen kuuluu hänen isänsä Randy, äiti Sharon, väkivaltainen isosisko Shelley ja homoseksuaali koira Sparky (suom. Onni), jota tosin ei ole kovinkaan usein nähty ensimmäisten tuotantokausien jälkeen. Marshin perhe parodioi stereotyyppistä amerikkalaisperhettä, erityisesti isä Randy, joka usein ylireagoi lähes sairaalloisesti moniin asioihin. Stanin muita sukulaisia ovat Randyn veli eli Stanin setä Jimbo Kern. Hän on metsästäjä ja hän omistaa asekaupan. Stanillä on 104-vuotias isoisä "Grandpa" Marvin Marsh. Hän asuu Marsheilla, ja kutsuu Stania lähes aina "Billyksi". Stanin Aunt Flo -täti nähtiin yhdessä jaksossa, jossa hän myös kuoli.

Rooli sarjassa
--------------

Stan ottaa usein johtajan ja järjen äänen -roolin porukassaan yhdessä Kyle Broflovskin kanssa, joka on hänen paras ystävänsä. Kaverukset nähdään myös laulamassa yhdessä sarjan introssa. Stan yleensä puolustaa Kyleä, kun Cartman kiusaa tätä ja vitsailee tämän kustannuksella. Stanin ja Kylen isätkin ovat hyviä ystäviä keskenään.

Stan on ihastunut luokkatoveriinsa Wendy Testaburgeriin. Sarjan alkuaikoina Stan yleensä oksensi Wendyn kasvoille, kun tämä puhui Stanille. Elokuvassa *South Park: Isompi, pidempi ja leikkaamaton* Wendy on ihastunut kaupunkiin muuttaneeseen uuteen lapseen Gregoryyn. Stan yrittää saada Wendyn pitämään taas hänestä ja onnistuukin siinä elokuvan lopussa. Seitsemännen tuotantokauden jaksossa "Raisins" Wendy jättää lopulta Stanin ihastuttuaan Tokeniin, joka on samalla luokalla. 11. tuotantokauden "The List" -jaksossa Wendy ja Stan palaavat yhteen.

Aiheesta muualla
----------------

Nettisivut  (englanniksi)

South Park

|  |  |
| --- | --- |
| Hahmot | Stan Marsh • Kyle Broflovski • Kenny McCormick • Eric Cartman • Butters Stotch • Chef • Herbert Garrison • Luettelo South Parkin sivuhahmoista |
| Tekijät | Trey Parker • Matt Stone • Isaac Hayes • Mary Kay Bergman • Adrien Beard • John Hansen • April Stewart |
| Muuta | South Park: Isompi, pidempi ja leikkaamaton • Chef Aid: The South Park Album • Mr. Hankey's Christmas Classics (CD) • Chewbacca-puolustus • Jaksoluettelo |